《人日贵阳作》
清代·曹申吉

故里今年别，殊乡昨日春。看云遥爱日，纪岁乍逢人。

泽国湘沅外，山城魑魅邻。野梅初应候，寒雨几经旬。

赤帖千门换，雕题百帐驯。彩幡迎楚雁，铜鼓赛苗神。

瘴疠崎岖地，艰危老大身。已甘沦井鬼，无复绘麒麟。

蓂荚重开子，椒盘屡荐辛。牂牁天更远，屈贾吊何频？

暖律回穷谷，浮生托大钧。友朋偕僰道，词赋动芳辰。

鬓好观青镜，心期理白蘋。凤楼歌舞处，望断属车尘。

作者简介：曹申吉，别号澹余，清初大臣，安丘县城东关人。天资颖异，8岁即能下笔成文，17岁中举。1655年（顺治十二年）中进士后，选内翰林院庶吉士，1657年（顺治十四年）授国史院编修。